Disainimuster
Tarkvaraarenduses on disainimuster selgelt määratletud abstraktne lahendus mingile levinud probleemile tarkvaradisaini kontekstis. Iga disainimuster on mõeldud kasutamiseks mingi kindla tarkvara disainiga seotud probleemi kontekstis. Disainimustreid võib kirjeldada kui üldistatud kuju sarnastest lahendusest kindlale probleemile. Disainimustriga kaasneb kirjeldus kõikidest mustris sisalduvatest tarkvarakomponentidest, nende rollidest, vastutusaladest ja omavahelisest koostööst. Samuti on disainimustriga kirjeldatud, kus ja millal on sobilik seda kasutada, kuidas see suhestub muude tarkvara disaini kaalutlustega ning selle mustri kasutamisega kaasnevad hüved ja pahed.